Verkragters kla oor vonnis, kry lewenslankArgieffoto. Twee reeksverkragters wat teen hul vonnis van 20 jaar tronkstraf appelleer het, is daarna tot lewenslange tronkstraf gevonnis, het Beeld Dinsdag berig. Die hooggeregshof in Pretoria het bevind dat die vonnisse wat die landdros die reeksverkragters in 2012 opgelê het, te lig was. Tydens die onlangse appèlverhoor het regter Jan Hiemstra gesê hy kry die indruk dat die landdros die twee se saak as “net nog ŉ doodgewone saak” hanteer het. Samuel Lucky Msimanga, Samkele Welcome Sibeko en twee ander beskuldigdes is verlede jaar in die Springs-streekshof gevonnis vir onder andere die verkragting van ŉ 24-jarige vrou. Msimanga en Sibeko het skuldig gepleit en teen hul vonnis appelleer. Die landdros het elkeen tot 20 jaar tronkstraf gevonnis en gesê daar is faktore wat ŉ ligter vonnis regverdig. Dié faktore was dat die twee mans skuldig gepleit het en dat hulle alkohol gebruik het, alhoewel hulle nie dronk was toe hulle die misdaad gepleeg het nie. Hiemstra het gesê die twee het slegs skuldig gepleit omdat hulle geweet het hul saak is hopeloos as gevolg van genoegsame bewyse teen hulle. – SAPA